การควบคุมภายใน

บริษัท พีทีที โกลบอล เคมิคอล จำกัด (มหาชน) ให้ความสำคัญต่อการมีระบบควบคุมภายในที่ดี
ซึ่งจะทำให้ระบบการทำงานของบริษัทฯ มีความถูกต้อง โปร่งใส ตรวจสอบได้
และสามารถลดหรือป้องกันความเสียหายที่อาจจะเกิดขึ้นคณะกรรมการบริษัทฯ ในการประชุมครั้งที่
1/2554 เมื่อวันที่ 19 ตุลาคม 2554 ได้แต่งตั้งคณะกรรมการตรวจสอบจากกรรมการอิสระ 3 ท่าน
และได้มอบหมายให้สอบทานระบบการควบคุมภายในของบริษัทฯ
เพื่อให้ความมั่นใจว่าระบบการควบคุมภายในของบริษัทฯ มีประสิทธิภาพ
มีความเพียงพอและเหมาะสมกับการดำเนินธุรกิจ อีกทั้งสำหรับปีพ.ศ. 2554 คณะกรรมการบริษัทฯ
มีการประชุมรวม 4 ครั้ง เพื่อมอบหมายนโยบาย การกำกับดูแล
การดำเนินงานของบริษัทฯโดยมีคณะกรรมการตรวจสอบเข้าร่วมประชุมด้วยทุกครั้ง
เพื่อให้ความเห็นเกี่ยวกับการควบคุมภายใน

ในการประชุมคณะกรรมการบริษัทฯ ครั้งที่ 2/2555 เมื่อวันที่ 17 กุมภาพันธ์ 2555
คณะกรรมการตรวจสอบได้เสนอผลการประเมินการควบคุมภายในของบริษัทฯ
ซึ่งคณะกรรมการบริษัทฯ มีความเห็นต่อระบบการควบคุมภายในเช่นเดียวกับณะกรรมการตรวจสอบ
สรุปสาระสำคัญได้ดังนี้

1. สภาพแวดล้อมการควบคุม (Control Environment)

บริษัทฯ มุ่งเป็นองค์กรผู้นำในธุรกิจเคมีภัณฑ์ เพื่อสร้างสรรค์คุณภาพชีวิต โดยกำหนดวิสัยทัศน์ พันธกิจ
ค่านิยมที่ชัดเจน เพื่อเป็นกรอบและทิศทางในการดำเนินงาน และบริษัทฯ
ได้กำหนดนโยบายด้านการกำกับดูแลกิจการที่ดี เพื่อให้คณะกรรมการ ผู้บริหาร
และพนักงานทุกคนนำหลักสำคัญในการกำกับดูแลกิจการที่ดีมาใช้เป็นแนวทางการดำเนินงาน ได้แก่
Creation of Long Term Value, Responsibilities, Equitable Treatment,
Accountabilities, Transparency และ Ethics
เพื่อนำพาองค์กรสู่การเติบโตก้าวหน้าอย่างต่อเนื่องและยั่งยืนนอกจากนี้ คณะกรรมการบริษัทฯ
และผู้บริหารเป็นตัวอย่างในการปฏิบัติตามนโยบายการกำกับดูแลกิจการที่ดีและจรรยาบรรณของกลุ่มบริษัทฯ
พร้อมทั้งส่งเสริมวัฒนธรรมการกำกับดูแลกิจการที่ดี และรับผิดชอบต่อผู้มีส่วนได้เสีย

บริษัทฯ ได้จัดโครงสร้างขององค์กรและสายงานบังคับบัญชาที่เหมาะสม
มีการมอบอำนาจหน้าที่และความรับผิดชอบ มีการจัดทำแผนกลยุทธ์และกำหนดทิศทางองค์กร
วัตถุประสงค์ เป้าหมาย และดัชนีวัดผลการดำเนินการที่ชัดเจน
โดยมีการทบทวนปรับปรุงให้เหมาะสมกับสภาพแวดล้อมทางธุรกิจอย่างต่อเนื่อง
อีกทั้งมีการจัดทำนโยบายและระเบียบวิธีปฏิบัติงานเป็นลายลักษณ์อักษร เช่น ในธุรกรรมด้านการเงิน
การจัดซื้อเป็นต้น

2. การบริหารความเสี่ยง (Risk Assessment)

บริษัทฯ ให้ความสำคัญกับการบริหารความเสี่ยง โดยคณะกรรมการบริษัทฯ
มีการแต่งตั้งคณะกรรมการบริหารความเสี่ยง
เพื่อทำหน้าที่กำหนดนโยบายและเสนอแนะแนวทางในการบริหารความเสี่ยงที่สำคัญ
ที่เกี่ยวกับการดำเนินธุรกิจของบริษัทฯ อย่างเหมาะสมและมีประสิทธิภาพ อีกทั้งบริษัทฯ
ได้กำหนดให้มีหน่วยงานบริหารความเสี่ยงองค์กร
เพื่อรับผิดชอบตรวจสอบและดูแลการบริหารความเสี่ยงของหน่วยงานต่างๆ
มีการประเมินความเสี่ยงที่มีผลกระทบต่อการดำเนินธุรกิจและการบรรลุวัตถุประสงค์เชิงกลยุทธ์ของบริษัทฯ
ตามเกณฑ์ที่กำหนดในคู่มือการบริหารความเสี่ยง และกำหนดแผนปฏิบัติการ (Mitigation Plan)
เพื่อป้องกันหรือลดความเสี่ยงให้อยู่ในระดับที่สามารถยอมรับได้
รวมทั้งฝ่ายจัดการมีการติดตามการดำเนินการตามแผนการบริหารความเสี่ยงหรือแผนปฏิบัติการเป็นประจำทุกเดือน

นอกจากนี้ บริษัทฯ
ได้แต่งตั้งคณะทำงานบริหารความเสี่ยงซึ่งประกอบไปด้วยผู้บริหารระดับสูงเพื่อติดตามดูแลความเสี่ยงที่สำคัญ
โดยทำหน้าที่กำหนดกลยุทธ์ในการบริหารความเสี่ยงด้านการเงินให้สอดคล้องกับนโยบายที่ได้รับจากคณะกรรมการบริหารความเสี่ยง
เช่น ด้านการตลาดและการขาย และความเสี่ยงด้านการเงินเป็นต้น
เพื่อให้การบริหารความเสี่ยงที่อาจเกิดจากความผันผวนของต้นทุนราคาวัตถุดิบและผลิตภัณฑ์และความเสี่ยงด้านการเงิน
เป็นไปอย่างมีประสิทธิภาพและสอดคล้องกับแผนธุรกิจ

3. กิจกรรมการควบคุม (Control Activities)

คณะกรรมการบริษัทฯ ได้แต่งตั้งคณะกรรมการชุดย่อย 4 คณะ ประกอบด้วย
คณะกรรมการตรวจสอบคณะกรรมการกำกับดูแลกิจการ คณะกรรมการบริหารความเสี่ยง
และคณะกรรมการสรรหาและกำหนดค่าตอบแทน เพื่อกำกับดูแลการดำเนินงานของบริษัทฯ
ให้ได้มาตรฐานสากล และเป็นไปตามแนวทางที่ถูกต้องตามหลักการกำกับดูแลกิจการที่ดี บริษัทฯ
ได้กำหนดโครงสร้างของคณะกรรมการบริษัทฯ
และคณะกรรมการตรวจสอบที่มีความเป็นอิสระจากฝ่ายจัดการทำหน้าที่สอดส่องดูแลและติดตามการดำเนินงานของฝ่ายจัดการให้เป็นไปตามนโยบายและเป้าหมายที่กำหนด
มีการรายงานทางการเงินที่เชื่อถือได้ และเปิดเผยรายการที่เกี่ยวโยงกันอย่างเหมาะสม
มีหน่วยงานตรวจสอบภายในที่มีความเป็นอิสระและรายงานตรงต่อคณะกรรมการบริษัทฯ
ทำหน้าที่ตรวจสอบการปฏิบัติงานของหน่วยงานต่างๆ
และให้ข้อเสนอแนะเพื่อให้มีการควบคุมภายในที่เพียงพอและมีประสิทธิผล

บริษัทฯ มุ่งเน้นการบริหารจัดการระบบงานเพื่อให้มีประสิทธิภาพและความเป็นเอกภาพในการทำงาน
มีการกำหนดนโยบายและขั้นตอนการดำเนินงานด้านบัญชีและเงิน การจัดซื้อ
การควบคุมและบริหารทรัพย์สินและคลังวัสดุอุปกรณ์
การจัดการคุณภาพความปลอดภัยและสิ่งแวดล้อมและระเบียบปฏิบัติงานอื่นๆให้สอดคล้องต่อการเติบโตทางธุรกิจ
มีการกำหนดระเบียบปฏิบัติเกี่ยวกับอำนาจอนุมัติและการดำเนินการอย่างเหมาะสม
มีการแบ่งแยกหน้าที่ที่อาจเอื้อให้เกิดการกระทำที่ทุจริตออกจากกัน
มีการสอบทานการปฏิบัติงานโดยผู้บริหาร และติดตามผลการดำเนินงานตามดัชนีวัดทั้งระดับองค์กร
และระดับปฏิบัติงานปรียบเทียบกับเป้าหมายอย่างสม่ำเสมอ
มีกระบวนการควบคุมการประมวลผลข้อมูลที่ทันสมัย โปร่งใสและเชื่อถือได้
สนับสนุนการบริหารงานให้มีความถูกต้องและทันเวลา

4. ข้อมูลสารสนเทศและการสื่อสาร (Information and Communication)

บริษัทฯ ให้ความสำคัญต่อข้อมูลสารสนเทศและการสื่อสาร โดยบริษัทฯ
จัดให้มีระบบข้อมูลสารสนเทศที่เกี่ยวเนื่องกับการปฏิบัติงาน
การรายงานทางการเงินและการดำเนินงาน
นโยบายและระเบียบปฏิบัติต่างๆที่ใช้ในการควบคุมและดำเนินกิจกรรมของบริษัทฯ
รวมทั้งข้อมูลสารสนเทศที่ได้จากภายนอกบริษัทฯ
และมีระบบการตรวจสอบประสิทธิภาพของการควบคุมด้านระบบข้อมูลสารสนเทศอย่างสม่ำเสมอ
มีการสื่อสารสารสนเทศที่สำคัญไปยังผู้บริหารและผู้ใช้ภายในบริษัทฯ
ในรูปแบบที่ช่วยให้ผู้รับข้อมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผล
นอกจากนี้ บริษัทฯ มีแผนงานในการรวมระบบงานเทคโนโลยีสารสนเทศของทั้ง 2 บริษัท ได้แก่
บริษัท ปตท. เคมิคอล จำกัด (มหาชน) และบริษัท บริษัท ปตท. อะโรเมติกส์และการกลั่น จำกัด
(มหาชน) ให้เป็นระบบเดียว
เพื่อบริหารจัดการข้อมูลที่สำคัญของบริษัทฯและให้การควบคุมภายในของระบบงานต่างๆ
มีประสิทธิภาพและประสิทธิผลยิ่งขึ้น

5. การติดตาม (Monitoring)

บริษัทฯ มีกระบวนการติดตามประสิทธิผลของการควบคุมภายในที่เพียงพอ
ที่ช่วยสนับสนุนให้บรรลุเป้าหมายการดำเนินธุรกิจโดยผู้บริหารระดับสูงทั้งที่เป็นการติดตามระหว่างดำเนินการ
(Ongoing Monitoring Activities) เช่น
การติดตามการดำเนินการตามแผนกลยุทธ์เป็นรายเดือนในการประชุม Balanced Scorecard
การประชุมประจำสัปดาห์ของผู้บริหารระดับสูง
การตรวจติดตามผลการดำเนินงานตามแผนงานภายใน และการติดตามการดำเนินงานของบริษัทย่อย
เป็นต้น และการประเมินรายครั้ง (Separate Evaluations) เช่น
การตรวจสอบภายในการรับการตรวจประเมินระบบคุณภาพและระบบการจัดการด้านความปลอดภัย
อาชีวอนามัย และสิ่งแวดล้อมและผู้สอบบัญชี เป็นต้น
และรายงานผลการดำเนินงานในการประชุมคณะกรรมการบริษัทฯ
ทราบเป็นระยะๆเพื่อพิจารณาและติดตามผลการดำเนินงานของฝ่ายจัดการให้เป็นไปตามเป้าหมาย

จากการตรวจสอบการดำเนินงานตามแผนงานตรวจสอบในปี 2554
ไม่พบรายการที่เกิดความขัดแย้งทางผลประโยชน์การทุจริตหรือมีสิ่งผิดปกติหรือมีความบกพร่องที่สำคัญในระบบการควบคุมภายใน
และการฝ่าฝืนกฎหมายว่าด้วยหลักทรัพย์และตลาดหลักทรัพย์ฯ
ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับบริษัทฯ